409/2006

A var sakfelldur fyrir að hafa ekið sviptur ökurétti og undir áhrifum áfengis. Hann hafði verið sviptur ökurétti ævilangt árið 1994 og aftur árið 1999 og ekki öðlast ökurétt að nýju. Þar sem hann hafði enn unnið sér til ökuréttarsviptingar í þessu máli var ævilöng ökuréttarsvipting hans áréttuð. Með brotum sínum rauf A skilorð reynslulausnar sem honum hafði verið veitt á 110 dögum óafplánaðrar refsingar og var honum því gerð refsing í einu lagi. Við ákvörðun refsingar var jafnframt litið til 77. gr. almennra hegningarlaga nr. 19/1940 og langs sakarferils hans. Refsing A var ákveðin fangelsi í fimm mánuði.

Dómur Hæstaréttar.

Mál þetta dæma hæstaréttardómararnir I-kvk-nf B-kvk-nf, H-kvk-nf H-kvk-nf og Ó-kk-nf B-kk-nf Þ-kk-nf.

Ríkissaksóknari skaut máli þessu til Hæstaréttar 18. júlí 2006 í samræmi við yfirlýsingu ákærða um áfrýjun, en jafnframt af hálfu ákæruvalds, sem krefst staðfestingar á sakfellingu ákærða, en þyngingar á refsingu og frekari sviptingar ökuréttar.

Ákærði krefst aðallega sýknu af kröfum ákæruvalds en til vara að refsing verði milduð.

Framburður ákærða og vitna er rakinn í hinum áfrýjaða dómi. Lögreglumennirnir A og F báru báðir fyrir héraðsdómi að þeir hefðu séð ákærða aka bifreið inn á bílastæði við veitingastaðinn Players við Bæjarlind í Kópavogi. Skömmu síðar fengu þeir boð frá Fjarskiptamiðstöð lögreglu um ölvaðan mann fyrir utan veitingastaðinn og óku þegar á vettvang. Þar hittu þeir fyrir ákærða ásamt tveimur dyravörðum veitingastaðarins, en annar þeirra hafði tilkynnt lögreglu um akstur ákærða. Ákærði var handtekinn vegna gruns um ölvunarakstur. Annar dyravarðanna bar fyrir héraðsdómi að hann hafi séð ákærða aka bifreið við veitingastaðinn og lagt í stæði við húsið. Með vísan til framangreinds og að öðru leyti til forsendna héraðsdóms er staðfest niðurstaða hans um sakfellingu ákærða og heimfærslu brota hans til refsiákvæða.

Ákærði er fundinn sekur um að hafa ekið bifreið sviptur ökurétti og undir áhrifum áfengis. Hann á að baki langan sakarferil og hefur meðal annars margsinnis brotið gegn umferðarlögum, bæði með akstri undir áhrifum áfengis og sviptur ökurétti. Hann var fjórum sinnum sakfelldur fyrir ölvunarakstur á árunum 1986 til 1991. Á þessum tíma var hann einnig í nokkur skipti sakfelldur fyrir akstur sviptur ökurétti. Ákærði var enn 28. mars 1994 dæmdur fyrir ölvunarakstur og akstur sviptur ökurétti. Var hann sviptur ökurétti ævilangt, og svipting áréttuð með dómi 22. febrúar 1999 vegna sams konar brota. Ákærði hefur ekki öðlast ökurétt að nýju. Hann hefur nú enn á ný unnið sér til ökuréttarsviptingar vegna ölvunaraksturs 11. desember 2005 eins og krafist er af hálfu ákæruvalds. Verður því að árétta með vísan til 101. og 102. gr. umferðarlaga nr. 50/1987 með áorðnum breytingum að ákærði skuli vera sviptur ökurétti ævilangt.

Með brotum sínum rauf ákærði skilorð reynslulausnar sem honum hafði verið veitt 1. júlí 2005 í eitt ár á 110 dögum óafplánaðrar refsingar, sbr. 2. mgr. 64. gr. laga nr. 49/2005 um fullnustu refsinga. Með vísan til 1. mgr. 65. gr. laganna ber því nú að gera ákærða refsingu í einu lagi samkvæmt 60. gr. almennra hegningarlaga nr. 19/1940. Við ákvörðun refsingar verður jafnframt litið til 77. gr. síðarnefndra laga og sakarferils ákærða. Samkvæmt framangreindu er refsing ákærða ákveðin fangelsi í fimm mánuði.

Ákvæði héraðsdóms um sakarkostnað, þar með talin málsvarnarlaun skipaðs verjanda ákærða, verður staðfest.

Ákærði verður dæmdur til að greiða allan áfrýjunarkostnað málsins, samkvæmt yfirliti ríkissaksóknara um sakarkostnað og ákvörðun Hæstaréttar um málflutningslaun skipaðs verjanda hans fyrir Hæstarétti, sem ákveðin verða að meðtöldum virðisaukaskatti eins og nánar greinir í dómsorði.

Dómsorð:

Ákærði, A-x-x L-x-x B-x-x, sæti fangelsi í fimm mánuði.

Ákærði skal vera sviptur ökurétti ævilangt.

Ákvæði héraðsdóms um sakarkostnað, þar með talin málsvarnarlaun skipaðs verjanda ákærða skal vera óraskað.

Ákærði greiði allan áfrýjunarkostnað málsins, samtals 203.844 krónur, þar með talin málsvarnarlaun skipaðs verjanda síns fyrir Hæstarétti, H-kk-ef I-kk-ef hæstaréttarlögmanns, 186.750 krónur.